‘Zuma nie te blameer vir studentegeweld’Foto: Twitter “Die presidensie teken beswaar aan teen berigte wat pres. Zuma blameer vir die anargie en geweld wat tydens die studente se saamtrek by die Uniegebou uitgebreek het,” lui die presidensie se verklaring. “Die presidensie het ŉ amptelike kennisgewing aan die media uitgereik waarin aangedui is dat die president met studenteleiers, visekanseliers van universiteite en voorsitters van universiteitsrade sal vergader. Die vergadering het plaasgevind waarna die president die land toegespreek het.” Die presidensie het gesê pres. Zuma spreek die land toe rakende kwessies van nasionale belang. “Hy het dit al twee keer gedoen in sy ampstermyn; die eerste keer was om die land mee te deel van die hartseer afsterwe van pres. Nelson Mandela en die tweede keer vir die vrystelling van regter Ian Farlam se verslag oor die Marikana-tragedie.” Duisende studente het Vrydag by die Uniegebou bymekaargekom in die hoop dat pres. Zuma hulle direk sou toespreek. Daar het egter geweld uitgebreek en die polisie het rubberkoeëls op die studente afgevuur en skokgranate in hul rigting gegooi. Die studente het eiendom beskadig en die polisie met klippe gegooi. Gwede Mantashe, sekretaris-generaal van die ANC, het glo gesê Zuma was onder geen verpligting om die studente toe te spreek nie.